สพฐ.กำหนดมาตรการรับมือเปิดเทอม เสนอรูปแบบสอนนักเรียนต่อห้องเกินกำหนด
ดร.อำนาจ วิชยานุวัติ เลขาธิการคณะกรรมการการศึกษาขั้นพื้นฐาน (กพฐ.) เปิดเผยภายหลังประชุมผู้บริหารระดับสูงของสำนักงานคณะกรรมการการศึกษาขั้นพื้นฐาน (สพฐ.) ว่า ที่ประชุมได้รายงานผลการประเมินความพร้อมการเรียนการสอนผ่านโทรทัศน์ดิจิทัลและระบบออนไลน์ในสถานการณ์โควิด-19 รอบแรก ระหว่างวันที่ 18-28 พ.ค. โดยเก็บข้อมูลจากนักเรียน ครู ผู้บริหารสถานศึกษา และผู้ปกครอง 17916 คน พบว่านักเรียนมีความรู้ความเข้าใจเนื้อหาที่เรียนผ่านระบบทีวีดิจิทัล ร้อยละ 65 มีความพึงพอใจโดยภาพรวมกับการเรียนการสอนทางไกล ร้อยละ 67 การประเมินดังกล่าวทำให้พบปัญหาและอุปสรรคเพื่อนำไปสู่การแก้ไขระบบให้มีประสิทธิภาพต่อไปเลขาธิการ กพฐ. กล่าวว่า ที่ประชุมยังหารือถึงมาตรการการเปิดภาคเรียนที่ 1 ปีการศึกษา 2563 วันที่ 1 ก.ค. นี้ ซึ่ง สพฐ.มีโรงเรียนในสังกัดกว่า 15000 โรง ในจำนวนนี้มีโรงเรียนที่จัดการเรียนการสอนในรูปแบบการศึกษาทางไกลผ่านดาวเทียม (DLTV) อยู่แล้ว 11415 โรง และโรงเรียนที่เดิมไม่ได้จัดสอน DLTV 3438 โรง สพฐ.จะทำหนังสือสอบถามความประสงค์แต่ละโรงเรียนว่ายังต้องการจัดการเรียนการสอนผ่าน DLTV หรือไม่ ในส่วนของโรงเรียนที่อยู่ในพื้นที่สีเขียวตามมาตรการศูนย์บริหารสถานการณ์แพร่ระบาดของโรคติดเชื้อไวรัสโคโรนา 2019 (ศบค.) คือไม่พบผู้ติดเชื้อและไม่มีการแพร่ระบาดของไวรัสโควิด-19 เป็นเวลา 28 วัน ในส่วนของ สพฐ.จะมีขั้นตอนเตรียมพร้อมก่อนวันเปิดภาคเรียน คือให้โรงเรียนประเมินมาตรการความปลอดภัยการจัดการเรียนการสอนของตนเอง และเสนอให้คณะกรรมการสถานศึกษาพิจารณาเห็นชอบ และเสนอขอความเห็นชอบเปิดภาคเรียนจากคณะกรรมการศึกษาธิการจังหวัด (กศจ.) และศบค.จังหวัด ต่อไปดร.อำนาจ กล่าวอีกว่า ภาพรวมโรงเรียนประถมศึกษา หากจะเปิดสอนต้องมีจำนวนนักเรียนต่อห้องไม่เกิน 20 คน ส่วนมัธยมศึกษาต้องไม่เกิน 25 คน หากโรงเรียนใดมีจำนวนนักเรียนต่อห้องเกินกว่าที่กำหนด สพฐ.ได้เสนอรูปแบบการจัดการเรียนการสอน เช่น การสลับชั้น จันทร์/พุธ/ศุกร์ หรือ อังคาร/พฤหัสบดี สลับชั้น วันคู่ วันคี่ สลับกลุ่มแบ่งนักเรียนในห้องเรียนเป็น 2 กลุ่ม หรือรูปแบบอื่นๆตามที่โรงเรียนเห็นสมควรและต้องเป็นไปตามมาตรการป้องกันด้านสาธารณสุขด้วย ซึ่งตนจะประชุมหารือกับผู้อำนายการเขตพื้นที่การศึกษาทั้ง 225 เขต ให้ติดตามการดำเนินการต่อไป.
รายงานผลการประเมินความพร้อมการเรียนการสอนผ่านโทรทัศน์ดิจิทัลและระบบออนไลน์ในสถานการณ์โควิด-19 รอบแรก ระหว่างวันที่ 18-28 พ.ค. โดยเก็บข้อมูลจากนักเรียน ครู ผู้บริหารสถานศึกษา
เรียนออนไลน์,การเรียนการสอนออนไลน์,มาตรการป้องกันโควิด เปิดเทอม,นักเรียนเปิดเทอม,เปิดเทอม 1 ก.ค. 63,เรียนทางไกล,ข่าววันนี้